उन्होंने कहा कि राजकोषीय घाटे के 6.9 से घटकर 2010-11 में 5.5 प्रतिशत रहने का अनुमान है. प्रणव के बजट के खिलाफ मुख्य विपक्षी दल भाजपा ने जहां संसद में कटौती प्रस्ताव लाने का ऐलान किया, वहीं प्रधानमंत्री मनमोहन सिंह ने बजट को बहुत बेहतर बताया. वित्त मंत्री ने कहा कि 9 प्रतिशत जीडीपी वृद्धि दर का लक्ष्य हासिल कर इसे दोहरे अंक में ले जाने की कोशिश होगी. उन्होंने ग्रामीण इलाकों में बुनियादी ढांचे के विकास पर आवंटन 25 प्रतिशत बढाने का ऐलान करते हुए कहा कि ग्रामीण विकास क्षेत्र के लिए आवंटन 66,100 करोड़ रूपये होगा. इसमें मनरेगा के लिए आवंटन बढाकर 40,100 करोड़ रूपये किया जाएगा.